**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 22.05.2025, ora 08:00 – 23.05.2025, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 23.05.2025, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 22.05.2025, la ora 11:00, **Atenţionarea Hidrologică nr. 22 – COD GALBEN**, valabilă în intervalul *22.05.2025 ora 12:00 – 23.05.2025 ora 08:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Siret*, cu posibile depăşiri ale **COTELOR DE ATENŢIE.**

Această **Atenţionare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- BACĂU, COVASNA, GALAȚI, HARGHITA, IAȘI, NEAMŢ, SUCEAVA, VASLUI și VRANCEA (9 prefecturi) – COD GALBEN.*

**RÂURI**

**Debitele au fost în creştere** datorită precipitațiilor căzute în interval şi propagării pe râurile din bazinele hidrografice Argeş, Ialomița, Siret, Prut (exceptând cursul lui), bazinele superioare ale Someşului, Oltului şi Mureşului, râurile din Dobrogea şi numai prin propagare pe cursul inferior al Mureşului.

Pe râurile din bazinele hidrografice Jiu, Vedea, bazinul mijlociu şi inferior al Oltului şi cursul mijlociu şi inferior al Prutului debitele au fost relativ staționare, iar pe celelalte râuri au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80%, mai mari (peste 100%) pe râurile din bazinele hidrografice: Vişeu, Iza, Tur, Someș (exceptând Someșului Mic), Crișuri, Suceava, bazinele superioare și mijlocii ale Mureşului, Bistriței, Moldovei, pe cursul superior al Prutului, iar mai mici (sub 30%) pe râurile din bazinele hidrografice: Someşul Mic, Bega Veche, Moravița, bazinele mijlocii și inferioare ale Crasnei și Barcăului, Cerna, Tazlău, Bârlad, pe afluenții Prutului şi pe unii afluenţi ai Jiului şi Oltului.

Este în vigoare **ATENȚIONAREA HIDROLOGICĂ nr.22** din 22.05.2025.

În interval s-au emis cinci **ATENȚIONĂRI HIDROLOGICE** pentru fenomene imediate şi o **AVERTIZARE HIDROLOGICĂ** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în creştere** datorită precipitațiilor prognozate şi propagarii.

Sunt posibile scurgeri pe versanti, torenți și pâraie precum şi creşteri mai importante de debite și niveluri, cu efecte de inundații locale, pe unele râuri din zonele de deal şi munte ca urmare a precipitațiilor prognozate, sub formă de aversă.

Se menține în vigoare **ATENȚIONAREA HIDROLOGICĂ nr.22** din 22.05.2025, până la ora 08:00.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 22-23.05.2025 a fost staționar, având valoarea de 3700 m3/s**, sub media lunii mai (7250 m3/s).

În aval de Porţile de Fier, debitele au fost în scădere.

**Debitul la intrarea în țară (secțiunea Baziaș) va fi staționar (3700 m3/s).**

În aval de Porțile de Fier, debitele vor fi în scădere.

**2.** **Situaţia meteorologică în intervalul 22.05.2025, ora 09:00 –23.05.2025, ora 06:00**

**Administraţia Naţională de Meteorologie** (A.N.M.) a emis în data de 22.05.2025, la ora 10:00, **Atenționarea Meteorologică nr. 53**, conform căreia:

**- INFORMARE METEOROLOGICĂ:** ,,*În intervalul 22 mai, ora 10 – 26 mai, ora 20, în cea mai mare parte a țării vor fi perioade cu instabilitate atmosferică. Aceasta se va manifesta prin averse torențiale, descărcări electrice, intensificări ale vântului (rafale în general de 40...50 km/h), vijelii și grindină. În intervale scurte de timp cantitățile de apă vor fi de 25...35 l/mp, iar prin acumulare vor depăși local 50...70 l/mp.”*

**- COD GALBEN:** ,,*În intervalul 22 mai, ora 12 – 22 mai, ora 23, în Moldova, cea mai mare parte a Munteniei, în estul Transilvaniei și în sud-vestul Dobrogei vor fi perioade cu instabilitate atmosferică accentuată, ce se va manifesta prin frecvente descărcări electrice, intensificări ale vântului, vijelii (rafale de 50...70 km/h), averse torențiale și pe alocuri grindină. În intervale scurte de timp sau prin acumulare cantitățile de apă vor fi de 15...25 l/mp și pe arii restrânse de 30...50 l/mp.”*

Această **Atenționare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 prefecturi) – INFORMARE METEOROLOGICĂ;*

*- BACĂU, BOTOŞANI, BRAŞOV, BRĂILA, BUZĂU, CĂLARAŞI, CONSTANŢA, COVASNA, DÂMBOVIŢA, GALAŢI, GIURGIU, HARGHITA, IALOMIŢA, IAŞI, ILFOV, NEAMŢ, PRAHOVA, SUCEAVA, VASLUI, VRANCEA şi Municipiul BUCUREŞTI (21 prefecturi) – COD GALBEN.*

**ÎN ŢARĂ**

Vremea a continuat să se încălzească în cea mai mare parte a țării, astfel încât valorile termice diurne au fost apropiate de mediile climatologice specifice pentru această perioadă. Cerul a fost variabil, cu înnorări temporar accentuate, averse și descărcări electrice la munte, în Crișana, Maramureș, Transilvania, Moldova, Dobrogea și local în Banat, Oltenia și Muntenia. Noaptea astfel de fenomene au mai fost pe alocuri în vest, centru și est și doar izolat în rest. Pe arii restrânse cantitățile de apă au depășit 15...25 l/mp. Au fost consemnate căderi de grindină, din datele colectate de la stațiile meteorologice și hidrologice, în județele Botoșani și Brașov, iar din surse externe, în județele Iași, Călărași și Ialomița. Vântul a suflat slab și moderat, cu intensificări în zona montană înaltă, în sud-estul și estul teritoriului (viteze în general de 50...70 km/h), dar de scurtă durată și în timpul ploilor, iar în județele Brăila și Galați au fost vijelii. Este strat de zăpadă la munte, la altitudini de peste 1700 m, și măsura la ora 21 -în platformele stațiilor meteorologice- până la 20 cm în Munții Bucegi. Temperaturile maxime s-au încadrat între 17 grade la Sulina și 30 de grade la Călărași, Cernavodă, Hârșova și Brăila, iar la ora 6 se înregistrau valori termice cuprinse între 7 grade la Miercurea Ciuc și 17 grade la Moldova Nouă. Noaptea pe arii restrânse a fost ceață.

*Observații: de ieri dimineață de la ora 6 au fost emise 28 de mesaje pentru fenomene meteorologice periculoase imediate, după cum urmează:*

*- 1 avertizare cod roșu (de către SRPV Constanța);*

*- 12 avertizări cod portocaliu (7 de către SRPV Bacău, 3 de către CNPM pentru Muntenia și Dobrogea și 2 de către SRPV Constanța);*

*- 15 atenționări cod galben (3 de către SRPV Sibiu, 3 de SRPV Cluj-Napoca, 3 de către SRPV Timișoara, 3 de SRPV Constanța, 1 de către CNPM pentru Muntenia, 1 de SRPV Bacău și 1 de către SRPV Craiova).*

**LA BUCUREŞTI**

Valorile termice diurne au crescut față de intervalul precedent. Cerul a fost temporar noros, iar la începutul intervalului trecător a plouat slab în unele cartiere. Vântul a suflat slab până la moderat. Temperatura maximă a fost de 27 de grade la Afumați și Băneasa și 29 de grade la Filaret, iar la ora 6 se înregistrau 11 grade la Băneasa, 13 grade la Afumați și 14 grade la Filaret.

**3. Prognoza meteorologică în intervalul 23.05.2025, ora 09:00 –24.05.2025, ora 09:00**

**ÎN ŢARĂ**

Vremea se va menține în general instabilă. Vor fi înnorări temporar accentuate, averse ce vor avea și caracter torențial și descărcări electrice, la început în regiunile vestice, apoi și în restul țării. În intervale scurte de timp sau prin acumulare cantitățile de apă vor fi de 15...20 l/mp și izolat de peste 25...30 l/mp și va cădea grindină. Vântul va sufla slab și moderat, cu intensificări îndeosebi în timpul ploilor (rafale în general de 50...60 km/h), când vor fi și vijelii. Temperaturile maxime se vor încadra în general între 19 și 28 de grade, iar cele minime vor fi cuprinse între 7 și 15 grade. Dimineața și noaptea pe arii restrânse va fi ceață.

**LA BUCUREŞTI**

Vremea se va menține în general instabilă. Cerul va fi variabil, cu înnorări temporar accentuate mai ales seara și noaptea, când vor fi averse, descărcări electrice, intensificări ale vântului, vijelii și grindină. Cantitățile de apă vor fi de 15...25 l/mp. Temperatura maximă se va situa în jurul valorii de 28 de grade, iar cea minimă va fi de 13...15 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

***Administrația Națională Apele Române*** informează că în data de 22.05.2025, ora 15:30, a fost semnalată prezența unui delfin eșuat pe plaja Asterois din stațiunea Olimp, județul Constanța.

1. ***CALITATEA MEDIULUI***
2. **În domeniul aerului**

***Agenţia Naţională pentru Mediu și Arii Protejate*** informează că, din rezultatele analizelor efectuate pentru data de 21.05.2025 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia Naţională pentru Mediu și Arii Protejate*** informează despre producerea, în data de 21.05.2025, în intervalul orar 08:30-08:40, unei poluări accidentale a aerului cu o cantitate de aproximativ 166 Smc de gaze, pe linia de amestec a sondei 821 Variaș, județul Timiș, care aparţine operatorului Expert Petroleum. Poluarea s-a produs în urma apariței unei neetanșeități din cauza coroziunii. S-a izolat tronsonul avariat şi s-a remediat prin montarea unei şarniere. Suprafaţa totală afectată pentru efectuarea reparaţiilor a fost de circa 2 mp.

***Garda Naţională de Mediu - Comisariatul Judeţean*** ***Prahova*** informează despre producerea, în data de 22.05.2025, la ora 05:30, unui incendiu cu degajări de fum în atmosferă pe amplasamentul societății SC Alternative Fuels România SRL – cod CAEN 3823 (în zona de tratare a deșeurilor, pe platforma deschisă, betonată) din localitatea Albești-Paleologu, județul Prahova. S-a procedat la acoperirea imediată cu nisip și pământ, limitând incendiul în zona producerii, fără a se extinde către alte zone din perimetrul amplasamentului. Incendiul a fost lichidat.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Mediu și Arii Protejate*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 21.05.2025-22.05.2025 și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE ȘI DIGITALIZARE**